CELEX: 62000CJ0083
Language: da
Date: 2001-03-15
Title: Domstolens Dom (Tredje Afdeling) af 15. marts 2001. # Kommissionen for De Europæiske Fællesskaber mod Kongeriget Nederlandene. # Traktatbrud - Manglende gennemførelse af direktiv 97/24/EF - Dele af og kendetegn ved to- og trehjulede motordrevne køretøjer. # Sag C-83/00.

Avis juridique important

|

62000J0083

Domstolens Dom (Tredje Afdeling) af 15. marts 2001.  -  Kommissionen for De Europæiske Fællesskaber mod Kongeriget Nederlandene.  -  Traktatbrud - Manglende gennemførelse af direktiv 97/24/EF - Dele af og kendetegn ved to- og trehjulede motordrevne køretøjer.  -  Sag C-83/00.  

Samling af Afgørelser 2001 side I-02351

ParterDommens præmisserAfgørelse om sagsomkostningerAfgørelse
Nøgleord

Medlemsstater - forpligtelser - gennemførelse af direktiver - manglende gennemførelse - begrundelse - utilstrækkelig (Art. 226 EF) 

Parter

I sag C-83/00, Kommissionen for De Europæiske Fællesskaber ved C. van der Hauwaert, som befuldmægtiget, og med valgt adresse i Luxembourg, sagsøger, mod Kongeriget Nederlandene ved M.A. Fierstra og J. van Bakel, som befuldmægtigede, sagsøgt, "angående en påstand om, at det fastslås, at Kongeriget Nederlandene har tilsidesat sine forpligtelser efter EF-traktaten, idet det ikke inden for den fastsatte frist har udstedt de nødvendige love og administrative bestemmelser for at efterkomme Europa-Parlamentets og Rådets direktiv 97/24/EF af 17. juni 1997 om dele af og kendetegn ved to- og trehjulede motordrevne køretøjer (EFT L 226, s. 1), har DOMSTOLEN (Tredje Afdeling) sammensat af afdelingsformanden, C. Gulmann, og dommerne F. Macken og J.N. Cunha Rodrigues (refererende dommer), generaladvokat: S. Alber justitssekretær: R. Grass, på grundlag af den refererende dommers rapport, og efter at generaladvokaten har fremsat forslag til afgørelse den 30. januar 2001, afsagt følgende Dom 

Dommens præmisser

1 Ved stævning indleveret til Domstolens Justitskontor den 7. marts 2000 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Kongeriget Nederlandene har tilsidesat sine forpligtelser efter EF-traktaten, idet det ikke inden for den fastsatte frist har udstedt de nødvendige love og administrative bestemmelser for at efterkomme Europa-Parlamentets og Rådets direktiv 97/24/EF af 17. juni 1997 om dele af og kendetegn ved to- og trehjulede motordrevne køretøjer (EFT L 226, s. 1, herefter »direktivet«). 2 I henhold til direktivets artikel 8, stk. 1, første afsnit, skulle medlemsstaterne inden den 18. december 1998 sætte de nødvendige love og administrative bestemmelser i kraft for at efterkomme direktivet og straks underrette Kommissionen herom. 3 Da Kommissionen ikke havde modtaget nogen underretning vedrørende gennemførelsen af direktivet i Nederlandene, tilstillede den Kongeriget Nederlandene en åbningsskrivelse af 12. marts 1999, hvori den anmodede det om at fremkomme med sine bemærkninger. 4 Ved skrivelse af 21. maj 1999 svarede de nederlandske myndigheder, at den i direktivet fastsatte gennemførelsesfrist ikke kunne overholdes, fordi direktivet var meget omfattende og detaljeret. 5 Som følge heraf sendte Kommissionen den 10. august 1999 Kongeriget Nederlandene en begrundet udtalelse, hvori den konstaterede, at Kongeriget Nederlandene havde tilsidesat sine forpligtelser efter direktivet og traktaten, idet det ikke inden for den fastsatte frist havde udstedt de nødvendige love og administrative bestemmelser for at efterkomme direktivet. I samme udtalelse anmodede Kommissionen Kongeriget Nederlandene om at træffe de nødvendige foranstaltninger for at efterkomme udtalelsen inden for en frist på to måneder fra meddelelsen af udtalelsen. 6 Ved skrivelse af 12. oktober 1999 meddelte de nederlandske myndigheder Kommissionen, at der på området forelå et lovforslag, der først skulle godkendes af flere instanser, før det kunne forelægges til godkendelse i ministerrådet og siden oversendes til statsrådet (Raad van State) til udtalelse. 7 Derefter besluttede Kommissionen at anlægge denne sag. 8 Kongeriget Nederlandene har i svarskriftet erkendt, at det ikke har truffet de nødvendige gennemførelsesforanstaltninger til direktivet inden for den fastsatte frist. 9 Det har dog anført, at det bestræber sig på at gennemføre direktivet så hurtigt som muligt, men at lovgivningsprocessen på dette område er særlig kompliceret, og at der for tiden mangler specialiserede embedsmænd på det nævnte direktivs område. Det gør desuden gældende, at borgerne i praksis ikke lider nogen skade som følge af forsinkelsen af gennemførelsen. 10 Det bemærkes i denne forbindelse, at det fremgår af fast retspraksis, at en medlemsstat ikke kan påberåbe sig bestemmelser, fremgangsmåder eller forhold i sin nationale retsorden til støtte for, at forpligtelser og frister, der følger af et direktiv, ikke overholdes (jf. bl.a. dom af 15.6.2000, sag C-470/98, Kommissionen mod Grækenland, Sml. I, s. 4657, præmis 11). 11 Da gennemførelsen af direktivet ikke er sket inden for den fastsatte frist, må der gives Kommissionen medhold i dens påstande. 12 Det må følgelig fastslås, at Kongeriget Nederlandene har tilsidesat sine forpligtelser efter traktaten, idet det ikke inden for den fastsatte frist har udstedt de nødvendige love og administrative bestemmelser for at efterkomme direktivet. 

Afgørelse om sagsomkostninger

Sagens omkostninger 13 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Kongeriget Nederlandene tilpligtes at betale sagens omkostninger og Kongeriget Nederlandene har tabt sagen, bør det pålægges det at betale sagens omkostninger. 

Afgørelse

På grundlag af disse præmisser udtaler og bestemmer DOMSTOLEN (Tredje Afdeling) 1) Kongeriget Nederlandene har tilsidesat sine forpligtelser efter EF-traktaten, idet det ikke inden for den fastsatte frist har udstedt de nødvendige love og administrative bestemmelser for at efterkomme Europa-Parlamentets og Rådets direktiv 97/24/EF af 17. juni 1997 om dele af og kendetegn ved to- og trehjulede motordrevne køretøjer. 2) Kongeriget Nederlandene betaler sagens omkostninger